Antonín Panenka

Antonín Panenka (født 2. desember 1948 i Praha) er en tsjekkoslovakisk (tsjekkisk) tidligere fotballspiller som er styreleder i den tsjekkiske klubben Bohemians 1905.

Fotballkarriere 

Panenka var en offensiv midtbanespiller kjent for sin utsøkte pasnings- og frisparkteknikk. Han spilte for Bohemians Praha i Tsjekkoslovakia i store deler av karrieren sin. Han spilte aldersbestemt fotball der fra 1959, og ble i klubben helt fram til 1981. Da gikk han til Rapid Wien i Østerrike, hvor han ble seriemester to ganger og cupmester en gang. I 1985 gikk han til VSE St. Pölten hvor han spilte to sesonger. Helt på tampen av sin karriere spilte han i lavere divisjoner i Østerrike, for klubbene Slovan Wien, ASV Hohenau og Kleinwiesendorf. Han la skoene på hylla i 1993. Panenka arbeider i dag som president i fotballklubben Bohemians 1905 i Praha.

«Panenka-straffe» 

Mest kjent er Panenka for straffesparket som avgjorde EM-finalen i 1976. På iskaldt vis lobbet Panenka det avgjørende straffesparket i mål bak en utspilt Sepp Maier i det vesttyske målet, i EM-historiens første straffesparkkonkurranse.

"Hvis jeg skyter hardt, kan keeperen redde skuddet. Men hvis jeg skyter i en lett bue, så har han ikke muligheten til å kaste seg tilbake igjen, for han er ingen akrobat. Jeg visste det ville gå, ikke 100 %, men 1000 %, for ingen har tatt en slik straffe før. Det var kun spørsmål om å gjøre det. Det var perfekt innøvd, for jeg hadde trent på dette i to år. "

Straffesparket er (forsøkt) kopiert av andre utallige ganger siden.

Meritter 
 VM i fotball: 1982
 EM i fotball: 1976, 1980
 EM-gull 1976
 EM-bronse 1980
 Østerriksk seriemester 1982, 1983
 Østerriksk cupmester 1983, 1984, 1985
 Finale i Cupvinnercupen i 1985 (tap 1-3 mot Everton FC)
Han fikk 59 landskamper og gjorde 17 mål for Tsjekkoslovakia.

Referanser

Eksterne lenker 
 
 
 

Tsjekkoslovakiske fotballspillere
Tsjekkiske fotballspillere
Europamestere i fotball
Spillere i Fotball-EM 1976
Spillere i Fotball-EM 1980
Spillere i Fotball-VM 1982
Fotballspillere for Bohemians 1905
Fotballspillere for SK Rapid Wien
Fotballspillere for SKN St. Pölten
Personer fra Praha